*Pročitajte priču o djevojčici Ivani i njenoj velikoj ljubavi. Doznajte kako je upoznala svoju simpatiju. Razmislite o priči i odgovorite na pitanja.*

* *Može li se nešto takvo dogoditi u stvarnosti?*
* *Završavaju li svi takvi događaji smiješno i simpatično?*
* *Zašto je djevojčica Ivana bila posramljena?*
* *Kako je dječak uspio prevariti Ivanu?*
* *Mislite li da bi dječak i djevojčica dogovorili susret da su razgovarali uživo, a ne na internetu? Objasnite odgovor.*
* *Na što vas upozorava ova priča?*

PRINC IZ BAJKE ILI BAJKA O PRINCU

Instinkt me ovoga puta nije prevario. Stigla je nova objava na fejsu i to od njega. Preletjela sam po sadržaju i srce mi je brže zakucalo. Stigao je i taj dan. Danas ću upoznati mog Princa s fejsa, moju simpatiju. Konačno smo dogovorili susret uživo!

Nisam gubila vrijeme i uskoro su moje najbolje prijateljice doznale veliku novost. Bile su gotovo jednako uzbuđene kao i ja. Blesavo su se hihotale i besciljno poskakivale od nestrpljivosti. Slušale su već mjesecima o mojem dopisivanju s tajnim princem pa im je mašta ubrzano radila.

„Sigurno je visok. Znamo da ima smisla za humor, no zanima me je li ljepši u prirodi. Na slici izgleda super!“ zadivljeno je brbljala Marta.

Dok smo tako razgovarale naletjeli smo na nekog klinca. Brankica se saplete o njega i grubo ga odgurne. „Halo! Pazi malo, balonjo! Gdje su ti oči?“ On u žurbi promrmlja ispriku i tiho pozdravi: „Bok Ivana.“

Ja sam ga u čudu pogledala i pomislila: „Otkud me ovaj klinjo zna?“ Brzo sam se sjetila. To je mali susjed sa šestice. Znala bih ga pričuvati kad je njegovoj mami trebalo malo slobode, a meni malo dodatnog džeparca. Gle, gle kako je malac narastao. Visok je skoro kao ja. A i to mi je lice tako poznato…

Pokušala sam ga zaobići, no on stane ispred mene. Zbunjeno zastanem i upitam: „Što tebe muči, mali? Pelene su poskupjele ili si izgubio dudu?“

On pocrveni kao rajčica i samo promrmlja: „Ali ionako idemo u istom pravcu. Nalazimo se kod Mimare u šest, zar ne? Ne moramo ni ići tamo. Možemo odmah otići nekuda prošetati. Ja sam Princ. Zar me ne prepoznaješ po fotki?“

Skoro sam propala u zemlju. To je dakle bio on, moj princ iz bajke. Klinac iz susjedstva? I što je najgore, sve su to vidjele Brankica i Marta.

„Ali ti si napisao da si stariji od mene.“ Promrmljam to sebi u bradu i otrčim koliko su me noge nosile.

„Ne bi prihvatila moj kontakt da sam ti rekao istinu i zato…“ bilo je posljednje što sam čula prije nego me progutala daljina.

Ne mogu se požaliti jer su se Marta i Brankica ponijele kao prave prijateljice. Očito nisu nikome ispričale neželjeni događaj jer me nitko nije zadirkivao. Jedva sam čekala vidjeti ih na svom rođendanu.

Rođendan je protjecao savršeno i ubrzo je došao onaj magični trenutak otvaranja poklona. Otvorim prvi, a u njemu dječja duda. Čudan poklon. Netko se zabunio? Drugi… Pelene? Što je ovo? Treći. Da vidimo… Oprezno ga otvorim, a u njemu puder za bebe. Munje mi prođu kroz mozak, a smijeh me okruži poput guste magle.

Šteta što su Marta i Brankica tako brze. Da sam ih samo stigla…